Ford maak pryse van nuwe uitgebreide Everest-reeks bekendDie Ford Everest-reeks (Foto: Ford) Maroela Media het 5 Oktober berig dat plaaslike produksie van die Ford Everest begin het. Ons kan vandag die individuele modelle se pryse bekendmaak. Die welkome byvoeging van die 2.2 TDCi Duratorq-enjin stel die Everest beskikbaar teen ŉ baie meer bekostigbare prys van R453 900 vir die intreevlak 2.2TDCi XLS 4×2 handrat. Die 2.2 liter dieselenjin bied 118kW teen 3 700 r/min en 385 Nm wringkrag tussen 1500 en 2 500 r/min. Dié Ford se dieselverbruik is so laag as 6,9 ℓ/100 km op die 4×2 handrat modelle, 7,1 ℓ/100 km op die 4×4 handrat en 7,3 ℓ/100 km op die 4×2 outomaties. Die 3.2 TDCi bied 8,2 ℓ/100 km deur die bank, sê Ford. Die Ford Everest-reeks (Foto: Ford) Die XLS kom met 17”-sierwiele, die XLT met 18”- en die reeksbaas 3.2 TDCi LIMITED met 20”-tekkies en 225 mm grondvryhoogte deur die bank. XLS-modelle geniet Ford SYNC1 klankstelsels met 4” raakskerm, 8 luidsprekers, USB, AUX, Bluetooth en stembeheer. XLT-modelle kry ŉ splinternuwe Ford SYNC3 stelsel met ŉ 8”raakskerm, 10 luisprekers, twee USB-poorte, Bluetooth en stembeheer. Die hele reeks is met ŉ truratkamera en PDC toegerus. Die Everest-reeks word gedek deur ŉ vyf jaar/ 100 000 km diensplan en word vir vier jaar/ 120 000km waarborg. Diensintervalle is elke 20 000 km. Die Ford Everest-reeks (Foto: Ford) Ek is opgewonde oor hierdie sportnutsvoertuig en sien daarna uit om verslag te kan gee oor sy ritgehalte, werkverrigting en padhouvermoë. Net jammer die intreemodelle is so te sê presies dieselfde geprys as Toyota se Fortuner. Ford het wel nou die 2.2 TDCi XLS 4×4 handrat waar die Fortuner 2.4 GD-6 nie ŉ 4×4 model het nie. Interessant.